กระทรวงแรงงาน เร่งขยายการจ้างงานผู้สูงอายุสร้างโอกาสการมีงานทำ ส่งเสริมการถ่ายทอดภูมิปัญญาชาวบ้านสู่ลูกหลาน
นางสาวบุณยวีร์ ไขว้พันธุ์ รองอธิบดีกรมการจัดหางาน เปิดเผยว่า กรมการจัดหางานให้ความสำคัญในการส่งเสริมการจ้างงานให้ประชาชนทุกกลุ่มเป้าหมาย โดยเฉพาะผู้สูงอายุที่ในอนาคตจะมีเพิ่มขึ้น ซึ่งได้มีการสำรวจกลุ่มผู้สูงอายุที่ต้องการมีงานทำ หรือประกอบอาชีพอิสระโดยเชื่อมโยงข้อมูลกับกรมกิจการผู้สูงอายุ หลังจากการสำรวจได้มีการจัดประชุมร่วมกับนายจ้าง/สถานประกอบการเพื่อสร้างความตระหนักรู้สร้างความเข้าใจมาตรการของรัฐในการส่งเสริมการจ้างงานผู้สูงอายุ เช่น การลดหย่อนภาษีกับผู้ที่มีการจ้างงานผู้สูงอายุ การประกันสังคมมาตรา 40 ขยายอายุจาก 60 ปี ปรับเป็น 65 ปีขึ้นไป นอกจากนี้ยังให้สถานประกอบการแจ้งตำแหน่งงานความต้องการจ้างผู้สูงอายุผ่านเว็บไซต์ไทยมีงานทำ.com เพื่อประเมินว่าสถานประกอบการมีพร้อมที่จะมีการขยายวัยเกษียณจ้างงานผู้ที่อายุเกิน 60 ปีขึ้นไป ซึ่งพบว่ามีสถานประกอบการแจ้งตำแหน่งงานผู้สูงอายุเข้ามาค่อนข้างสูงส่วนสวัสดิการผู้สูงอายุที่เข้าไปทำงานในสถานประกอบการนั้น เป็นการตกลงระหว่างผู้สูงอายุกับสถานประกอบการแต่ละแห่ง ซึ่งกรมการจัดหางานได้สร้างความเข้าใจสถานประกอบกิจการที่มีลูกจ้างอายุ 60 ปี ให้ขยายการจ้างงานต่อไปอีก เนื่องจากผู้สูงอายุบางรายมีศักยภาพพร้อมจะทำงานต่อ ซึ่งก็มีสถานประกอบการหลายแห่งให้ความร่วมมือ ส่วนการส่งเสริมการประกอบอาชีพอิสระที่ได้มีการสาธิตอาชีพสามารถนำไปสร้างรายได้จริง พร้อมส่งเสริมการถ่ายทอดภูมิปัญญาไปสู่ลูกหลานในชุมชนและสนับสนุนต่อยอดผลิตภัณฑ์สู่ตลาดออนไลน์ที่จะทำให้มีรายได้เพิ่มขึ้นรองอธิบดีกรมการจัดหางาน ยังกล่าวด้วยว่า สถานประกอบการที่มีการจ้างงานตั้งแต่ 100 คนขึ้นไป หากจ้างงานผู้สูงอายุ 10 คนขึ้นไป สามารถนำผู้สูงอายุที่มีการจ้างงานมาลดหย่อนภาษีได้ โดยการลดภาษีมีกรอบวงเงินในการจ้างผู้สูงอายุเดือนละไม่เกิน 15,000 บาท จะลดหย่อนได้ 2 เท่าของจำนวนการจ้างผู้สูงอายุ สูงสุด 30,000 บาท ส่วนช่องทางการหางานของผู้สูงอายุสามารถสมัครงานได้ทางเว็บไซต์ไทยมีงานทำ.com หรือติดต่อสำนักงานจัดหางานจังหวัดทั่วประเทศ ทั้งนี้ในห้วง 3 ปีย้อนหลัง หรือตั้งแต่ปี 2563-2565 ได้มีการสำรวจผู้สูงอายุที่ต้องการทำงานมีจำนวนกว่า 4,000 คน ได้บรรจุงานแล้วกว่า 1,600 คน